Pia Gjellerup (S), 1999-11-18:
Jeg skal takke for den delvis positive modtagelse og også for en række af de bemærkninger, der i øvrigt er faldet til lovforslaget.
Jeg tror, vi alle har siddet og tænkt på, hvordan vi selv gør rent derhjemme, og jeg tror, jeg er mest enig i den udlægning, fru Christine Antorini kom med: at det at gøre rent i al almindelighed, er noget man gør - forhåbentlig da - oftere end at pudse vinduerne, og sådan tror jeg såmænd også, man vil organisere sig, når man engagerer nogen til at yde professionel hjælp, altså f.eks. et hjemmeservicefirma.
I øvrigt vil jeg sige til de indvendinger, der er mod ordningen og dens kompleksitet - vanskeligheden ved at kontrollere og skelne mellem rengøring, vinduespudsning, havearbejde osv. - at hvis man forestiller sig, at man skal erstatte ordningen med en fradragsordning, flytter nissen med.
Det ville være nøjagtig de samme spørgsmål, man skulle tage stilling til med en fradragsordning, men det ville være på et lavere niveau.
Man ville få en lempelse på den del, der gælder for rengøringen i dag, men det ville til gengæld - sådan forstår jeg det i hvert fald - også indebære, at der skulle gives fradrag for endog særdeles stigende udgifter til den enkelte vinduespudsningsopgave.
Derfor kan jeg sige til det argument, at det skulle være besværligt, at det bliver kun besværligere med en skatteordning, uden at man opnår de fordele, som jeg synes er helt afgørende i forslaget.
Kerneydelsen er rengøring, som for overhovedet at kunne opfylde betingelsen og være til at betale ikke kunne være et forretningsområde, hvis vi ikke havde et 50 pct.s hjemmeservicetilskud. Det vil man jo altså ikke have, hvis man lagde det ind i skattesystemet, og det synes jeg vil være en måde at genere det, der er selve hovedtanken i hjemmeservice, på, nemlig at få kerneydelsen rengøring godt og sikkert igennem, og det er det, vi er blevet enige om i en række partier, nemlig en ordning, hvorefter rengøring uændret arbejder med 50 pct., at havearbejde - og det er almindeligt forekommende havearbejde - det vil kunne køre på 35 pct., og ikke noget i øvrigt.
Det vil betyde, at vi får sikret os et arbejdsområde, hvor der både kan lønnes på en behersket måde, hvor der kan tages avancer ind på en behersket måde, og hvor vi så kan understrege nogle ting i kvaliteten, som et par af ordførerne også har været inde på, ved at sikre brancheklagenævn, som branchen i øvrigt selv er optaget af at medvirke til, en certificeringsordning, som vil kunne give en større gennemsigtighed og tryghed for forbrugerne, en øget fokus på de bestemmelserne i og opfyldelsen af handlingsplanen for miljørigtige rengøringsmidler.
Sådan kunne man remse en række
mindre initiativer i kanten af hjemmeserviceordningen
som samlet vil betyde, at det erhverv kan blive et professionelt erhverv med nogle ordentlige arbejdspladser og med udgangspunkt i det, der har været hovedforudsætningen: at kunne få flere mennesker i arbejde, flere mennesker, som havde en dårlig arbejdsmæssig baggrund.
Det har i høj grad været det, rengøringsområdet har opfyldt, men derimod ikke vinduespudsningsområdet, og det er det, der så er udtrykt i, at der differentieres, og at der er noget, der skæres væk.
Jeg har ikke yderligere bemærkninger til de forskellige indlæg her i dag, men ser frem til at vende tilbage til det, der måtte ønskes svar på, i forbindelse med udvalgsbehandlingen.